ועדת העבודה, הרווחה והבריאות, כנסת 17, פרוטוקול מספר 498, 2008-07-16 08:30

יצחק גלנטי: רבותיי, אני באמת מצטער על מה שקרה, אבל זו המציאות שבה אנחנו חיים ולכן ברשות

יצחק גלנטי: כם אני בכל זאת אפתח את הישיבה, אני מקווה שמוזמנים יגיעו בהמשך למרות שהזמן המוקצב שלנו הוא סה"כ שעה.

יצחק גלנטי: הנושא שלנו הוא הצעה לסדר היום (דיון מהיר): שביתת הנכים המתמשכת, הבקשה להצעה לסדר של חבר הכנסת רק כהן.

יצחק גלנטי: נשמח לשמוע את הדברים.

רן כהן: אדוני היו"ר, חברות וחברים, כפי שנאמר לפני שהישיבה התחילה באופן פורמאלי, כולנו נקלענו למצב רגשי מאוד מורכב כי יודעים שבעוד פחות מחצי שעה אמורה להיערך עסקת החילופין, חזרתם של גולדווסר ורגב בראש הנקרה.

רן כהן: מה לעשות, לעתים זה מה שקורה בחיים ואין לנו ברירה, אז הלב שלנו גם שם וגם פה, ושני הנושאים הם נושאים שיש בהם הרבה מאוד רגשות.

רן כהן: עניין בקשתי לקיים את הדיון בנושא הזה הוא העובדה שיש שביתה מתמשכת מאוד של הנכים ליד משרדי הרווחה, קרוב ל-40 ימים, שביתה שבעצם לא קיבלה כמעט שום הד בכנסת.

רן כהן: אומנם בשאלות ותשובות לשר הרווחה ופה ושם הוזכרו דברים, אך העניין לא נדון במסודר ואני מודה ליושבת ראש הכנסת וליו"ר הועדה על הזימון של הדיון הזה כי ככלות הכל אנחנו חייבים להיות רגישים וקשובים למה שקורה בציבור שלנו ובעם שלנו.

רן כהן: הסוגייה היא סוגייה מאוד קשה.

רן כהן: לא ארד לפרטים, אך כאשר הגשתי את ההצעה, כוונתי הייתה לדון בשני דברים.

רן כהן: ראשית, בעובדה שקיצבאות ביטוח הלאומי של הנכים הלכו והצטמקו במהלך השנים כאשר הם לא עודכנו, ובעצם הגענו למצב אבסורדי שהקצבאות נמוכות הרבה יותר לעומת הערך שלהם לפני מספר שנים.

רן כהן: האי עדכון הזה הוא מאוד בעייתי משום שאין מה לעשות, הרי אי אפשר להביא את הנכים למצב שבו הם יאכלו את כיסאות הגלגלים שלהם, או את הקביים שלהם, או את מכשירי השמיעה שלהם.

רן כהן: אנשים צריכים לאכול, להתפרנס ולגדל ילדים, וגם נכים הם בני אדם.

רן כהן: לכן אין אנו יכולים לעבור על סדר היום בעניין הזה.

רן כהן: לפניי שני מסמכים.

רן כהן: אחד- התלוש של הביטוח הלאומי שמשולם לנכה.

רן כהן: 13 אלף, כמעט 400 שקלים ברוטו.

רן כהן: הנטו הוא 10,327 שקלים, כלומר אם זה מה שהוערך על נכות של אדם מה זה משנה בעצם אם זה בעצם נכה 100 אחוז.

אסתר דומיניסיני: אני מכירה את המסמך, זה לא תלוש של הביטוח הלאומי, זה משהו אחר.

רן כהן: זה תלוש של הביטוח הלאומי.

רן כהן: אתן דוגמא שנייה, של אישה שנפגעה מאוטובוס, הייתה על קטנוע, עתרה לבית המשפט, בית המשפט פסק לה 14,000 ש"ח בחודש.

רן כהן: זאת עבור מה שהיא צריכה בגין העובדה שהיא נכה.

רן כהן: הנכים שלנו לעומת זאת סדרי גודל של 3,500 ש"ח.

רן כהן: כל אדם יודע שגם אדם בריא שלא צריך את העלויות של הנכות והכל, לא מסוגל לחיות על 3,500 ש"ח.

רן כהן: אני המחוקק של חוק שכר המינימום, וכולנו יודעים שמי שחי משכר מינימום בעצם לא חי.

רן כהן: בעניין הזה הסוגייה הזאת מחייבת את הממשלה ואותנו בכנסת לדון בעניין ולראות באיזה אופן מגיעים לפיתרון, והפיתרון חייב להימצא.

רן כהן: החלק השני שחשבתי שצריך לדון בו הוא מדוע הממשלה לא מקיימת הדיינות אל מול השופטים, אבל באקראי אתמול ביציאתו מכאן של נחום איצקוביץ, מנכ"ל משרד הרווחה, בשיחה בארבע עיניים איתו הוא אמר לי שהוא נמצא במשא ומתן, ולכן אני מבין שיש איזושהי הידברות.

רן כהן: אם כך נדמה לי שנכון יהיה אם לא אני אהיה זה שאציג את המצוקות של הנכים, אלא דורון יהודה, וכן גם את ההדיינות שמתקיימת בין הנכים לבין הממשלה לא נכון שאני אציג, אלא אולי אסתר או מי שמנהל את העניין הזה מטעם הממשלה יציגו איפה הם נמצאים מבחינת המשא ומתן הזה, על מנת ש תדע מה מצב הטיפול במצוקה הזאת של הנכים.

שכיב מוראד שנאן: אני אשמח להגיד כמה משפטים לפתיחה.

שכיב מוראד שנאן: המסמך הזה בעניין הנכה שנפגעה בתאונת דרכים, אני לא צריך לקרוא אותו כי אני חי בבית שיש בו אחת כזו.

שכיב מוראד שנאן: אחותה של אשתי עברה גם תאונת דרכים ומרותקת למיתה לפחות מזה 10 שנים.

שכיב מוראד שנאן: אני יודע מה המציאות של נכה, מה עובר על נכה בדיוק, ומזוהה בכל אבריי ותחושותיי עם העניין.

שכיב מוראד שנאן: אני יודע שגם סכום של 14,000 ש"ח שהיא קיבלה פה כאילו בבית המשפט, זה עדיין עובד זר שיבוא אליה הביתה ויטפל כדי לטפל בה.

שכיב מוראד שנאן: זה אמנם סכום יפה, אבל נכה רגיל שאין לו סכום כזה מצוי בבעיה גדולה, ושמעתי מדורון בכניסה אומר למנכ"לית המוסד לביטוח לאומי - קחי את הכסף ותשכרי את המטפל במקום.

שכיב מוראד שנאן: אין ספק שאנחנו נמצאים בפתחה של סוגייה מאוד רגשית ומאוד קשה שטעונה תשובות ברורות וחדות, ושיש זכות לאותם נכים לחיות כמו כל אדם אחר במדינה ולקבל את קצבת הנכות כך שיוכלו לנהל את חייהים בצורה מסודרת.

שכיב מוראד שנאן: אני אתמול דיברתי גם עם השר וגם עם מנכ"ל משרד הרווחה, ובבוקר שוחחתי בכניסה גם עם המנכ"לית של המוסד לביטוח לאומי.

שכיב מוראד שנאן: אני מבין שקיים משא ומתן כמעט מסודר.

שכיב מוראד שנאן: מהשר הבנתי שהוא פגש את ארגוני הנכים אתמול קרוב ל-3 שעות.

שכיב מוראד שנאן: להעיר הערה, יש יותר מארגון אחד של נכים ויש ניגודים בין ארגון לארגון.

שכיב מוראד שנאן: כלומר צריך לפגוש את אלה ואלה ולהסתדר עם אלה...

שכיב מוראד שנאן: וזה לא בידיוק הדבר הטוב ביותר מבחינת טובתכם ומבחינת המאבק שלכם והיכולת שלכם להשיג דברים.

שכיב מוראד שנאן: הבנתי שיש במקביל לדיונים איתכם גם דיונים עם משרד האוצר ושמשרד האוצר נמצא בשלב של הערכת מתן כספים נוספים.

שכיב מוראד שנאן: אני לא בא חלילה לעמוד לימינו של השר כנגד לנכים כי גם השר לא נגד הנכים.

שכיב מוראד שנאן: אני מכיר את השר יצחק בוז'י הרצוג הרבה מאוד שנים, איש שמאוד אכפת לו מכם ובאמת דואג לכם, ואני יודע שכואב לו לראות אותכם כפי שכואב לכולנו לראות את האוהל שנמצא ליד משרד הרווחה.

שכיב מוראד שנאן: כולנו רוצים לעקור את האוהל הזה מהשורשים וכולנו רוצים שהסיבה לעקירת האוהל תהיה שהנכים יקבלו את הזכויות שלהם.

שכיב מוראד שנאן: אני הבנתי מהשר ואני מרשה לעצמי להגיד שאני מוסר את זה בשמו, שהדבר צועד לקראת פיתרון שיגיע ביימים הקרובים.

שכיב מוראד שנאן: הערה נוספת שיש לי להעיר לפרוטוקול, והיא גם מופנית לנכים, שאסור בשום אופן שהמאבק שלכם יהפוך להיות אישי.

שכיב מוראד שנאן: אישתו של השר, בניו וביתו הם במבצרו האישי, זה שהיא התאהבה בו והחליטה להיות מכרת ליבו לא סיבה שהיא תחטוף קללות כשבאים לעשות הפגנה ליד ביתו.

שכיב מוראד שנאן: כולנו מזוהים איתכם ואני ממש מודה לחבר הכנסת רן כהן על כך שייזם את הדיון.

שכיב מוראד שנאן: שאלתי את השר בשבוע שעבר מה עושים בעניין פירוקו של האוהל של הנכים כי נמאס לי לראות אותו, והתשובה הייתה אותה תשובה שאני נותן עכשיו, זו הסיבה שאני נותן אותה בהסתייגות, והיא שביימים הקרובים זה ייגמר.

שכיב מוראד שנאן: לכן המאבק שלכם צודק, אין ספק, אנחנו תוכמים בכם, ואני מקווה שבאמת בימים הקרובים נגיע לפיתרון.

יצחק גלנטי: תודה רבה לחבר הכנסת שנאן, אני מבקש את מנכ"לית המשרד לביטוח לאומי להשמיע דברה.

יצחק גלנטי: רק לפני זה רק רציתי לשאול- באופן פורמאלי את מייצגת גם את השר?

אסתר דומיניסיני: כמובן, אני כפופה לשר.

יצחק גלנטי: אני לעולם ממשיך להקפיד על זה שהמוסד לביטוח לאומי זה מוסד עצמאי.

אסתר דומיניסיני: אז תודה, בוקר טוב, אין ויכוח בין כל הישובים פה שקשה להיות נכה.

אסתר דומיניסיני: ויש סימפטיה ואמפטיה לקושי של ההתנהלות בחיים של נכים.

אסתר דומיניסיני: על כך בכלל אין ויכוח.

אסתר דומיניסיני: אני גם סבורה שמדינת רווחה נבחנת בדרך שבה היא מטפלת באוכלוסיות החלשות שבה, שזה נכים, שזה קשישים, שזה ילדים, ואין ספק שכל אלה מהווים חלק זכויות האזרח.

אסתר דומיניסיני: כדי שאני אוכל להסביר על מה בעצם קמה זעקתם של הנכים, אני רוצה להציג כמה נתונים על מנת שנבין על מה אנחנו דנים: במדינת ישראל היום יש כ-198,000 נכים.

אסתר דומיניסיני: מתוכם כ-28,000 הם נכים שזקוקים לעזרת הזולת ואלה הם נכים קשים יותר, וגם פה הנכות שלהם מתפלגת לדרגות שונות.

אסתר דומיניסיני: כשאנו מדברים על דרגות שונות אנו מדברים על נכה שמקבל קצבת נכות, קצבת ניידות, קצבת שירותים מיוחדים ומענקים לרכישת רכבים ואני אפרט.

אסתר דומיניסיני: כשאנו מדברים על אוכלוסיית הנכים, אני לוקחת איזשהו מדגם כי זה מתפלג לפי השתנויות, הנכים הקלים יותר מקבלים קצבת ניידות בסביבות 1,963 ש"ח ועד 6,893 ש"ח לניידות, זאת אומרת לעובדה שהם זקוקים לרכב מיוחד ושהם זקוקים לנסוע ברכב לצורכי הניידות שלהם.

אסתר דומיניסיני: נוסף על כך, הנכים מקבלים הלוואות שהופכות למענק לרכישת רכב בסדרי גודל של סכומים שמתחילים ב-19,000 ש"ח ומגיעים ל-660,000 ש"ח, שכאמור אלה הלוואות שבעצם הופכות למענק.

אסתר דומיניסיני: עוד הם מקבלים כספים בסדרי גודל של מימון אביזרים בין 4,400 ש"ח ועד 500,000 ש"ח למימון אביזרים, וזה רק באשר לנושא של הניידות.

אסתר דומיניסיני: קצבת הניידות נעה כמו שאמרתי מ-1,444 ש"ר ועד 6,893 ש"ח.

אסתר דומיניסיני: על קצבת הניידות נוספים שירותים מיוחדים, שזו קצבה מיוחדת לאנשים הזקוקים לעזרת הזולת.

אסתר דומיניסיני: קצבת השירותים המיוחדים נעה בין 1,192 ש"ח ועד 3,583 ש"ח.

אסתר דומיניסיני: כמובן שזה מצטבר, זו הניידות פלוס השירותים המיוחדים השר"מ, ועל זה נוספת קצבת הנכות עצמה, שהיא בסדר גודל של 2,011 שקלים כיום.

אסתר דומיניסיני: מכל אלה עולה שאם אנחנו מדברים על נכה קשה ואני צוברת את כל הסכומים האלה, הוא יכול לקבל 10,000 ש"ח, יכול לקבל 11,000 ש"ח, יש גם נכים קשים שהם במקביל מקבלים קצבת פוליו שזה סכום נוסף מעל 3,000 ש"ח, וקיבלו גם מענק חד פעמים של 100-120 אלף ש"ח.

אסתר דומיניסיני: זאת תמונת המצב.

אסתר דומיניסיני: לכן להציג שנכים במדינת ישראל מקבלים 3,500 ש"ח זה איננו נכון עובדתית, המצב העובדתי הוא שונה.

אסתר דומיניסיני: כמובן שבדרגות הנכות השונות ישנם מצרפים שונים של המספרים וכמובן שיש תווי עולה בהתאם לחומרת הנכות של האיש.

אסתר דומיניסיני: באו הנכים והעלו טענה, שאני כבר אומרת פה שהטענה שלהם צודקת.

אסתר דומיניסיני: השאלה היא מה המרחק של אותו צדק ומה עלותו, ואתם יודעים שהמרחק בין הרצויו המצוי שווה כסף.

אסתר דומיניסיני: משא ומתן מתקיים כל הזמן.

אסתר דומיניסיני: השר, מנכ"ל המשרד ואנוכי ויושבים פה הנכים, יודעים כמה זמן אנו מקדישים לדיאלוג, כך שבמקרה זה המדובר לא במצב שאין דיאלוג, זה ממש לא נכון.

אסתר דומיניסיני: שעות על גבי שעות אנו מקדישים לדיאלוג, עם השר ובלי השר, עם המנכ"ל ובלי המנכ"ל.

אסתר דומיניסיני: דיאלוג קיים ואף אחד לא עוצם עין או נמנע מלהתייחס למצוקה שמושמעת על ידי הנכים.

אסתר דומיניסיני: גם האוצר בתוך העניין הזה ואגב לדברים רבים שאנחנו הצענו יש הסכמות ויש אישור הוצאה.

אסתר דומיניסיני: עלתה צעקת הנכים בעיקר בשני תחומים.

אסתר דומיניסיני: האחד – קיצבת הניידות המורכבת מכמה מרכיבים, מביטוח רכב, מביטוח אביזרים מביטוח תיקונים, מעלות הדלק.

אסתר דומיניסיני: טוענים הנכים ובצדק שהייתה התייקרות של הסולר משום שהסולר לא בפיקוח היום והעלו עליו את הבלו, ועל כן ההוצאה על סולר בעיקר.

אסתר דומיניסיני: אין בעיה לאלה שיש להם רכב שמונע על ידי בנזין כי היה עדכון ואין התייקרויות כאלה, ועל כן הנכים בעלי הרכבים המונעים על ידי סולר באים ואומרים- אנחנו מבקשים לעדכן את קצבת הניידות במרכיב של הסולר.

אסתר דומיניסיני: ולנו אין ויכוח שצריך לעשות את זה.

אסתר דומיניסיני: הדבר השני שאומרים הנכים הוא כזה- בגלל שינויים שהולכים להתרחש בנושא של עלות עובדים זרים, קצבת השירותים המיוחדים שמיועדת לעזרת זולת שאמרתי שהיא יכולה לנוע בין 1,192 שקלים ועד 3,583 שקלים, איננה מספיקה היום כדי לממן עלות העסקתם.

אסתר דומיניסיני: בעיקר הבעיה מתמקדת בעובדים הזרים כשמדובר בנכים הקשים.

אסתר דומיניסיני: שתי הסוגיות האלה, כולנו במשא ומתן מסכימים שצריך לעדכן אותם, השאלה היא מה צריך להיות גובה העדכון.

אסתר דומיניסיני: אנחנו הצענו במסגרת המשא ומתן שלנכים הקשים שזקוקים כל הזמן כל שעות היממה לעזרת הזולת, יוספו בין 1,000 ל- 1,500 ש"ח.

אסתר דומיניסיני: זאת אומרת להביא את הקצבה של השירותים המיודים ל-5,000 שקלים שאנו סבורים שזאת עלות ריאלית של העסקתו של עובד זר.

אסתר דומיניסיני: אנחנו אגב סבורים, אני אומרת באופן חד משמעי ואני לא מתכוונת להתחבא מאחורי הדברים, שאין מדינת רווחה בעולם שמממנת הכל, ואנחנו בדקנו את זה במדינות אחרות וגם במדינת ישראל, שגם אם יש עלויות נוספות, המדינה לעולם לא מממנת % 100 מההוצאה.

אסתר דומיניסיני: לא בקשישים, לא בילדים, ולא בזיקנה, ולא בשום דבר.

אסתר דומיניסיני: תמיד המדינה נותנת חלק גדול, אבל אף פעם לא ניתן להגיע ל-% 100 של ההוצאה.

אסתר דומיניסיני: יש בני משפחה, יש ילדים ויש אחים ואחיות, נטל ההוצאה הוא לא % 100 חל על המדינה.

אסתר דומיניסיני: למרות זאת פעלנו בשני כיוונים.

אסתר דומיניסיני: הצענו את אותו עדכון שיגיע לאוכלוסייה הקשה עד 1,500 שקלים תוספת שתביא אותם ל-5,000, ובנוסף 2,400 ש"ח קצבת הנכות ובנוסף גם קצבת הניידות.

אסתר דומיניסיני: עוד הצענו, אנחנו בדיון עכשיו עם משרד המשפטים ועם התמ"ת כדי להקל על העלוית בהעסקת עובד זר, שזה מהצד השני של המשוואה יוריד את העלויות של העסקת העובד הזר.

אסתר דומיניסיני: אנחנו סבורים שלנושא של הנכים הקשים שצריכים עזרה כל הזמן זה פיתרון הגון ביותר.

אסתר דומיניסיני: המדובר בהעלאה של 28-30 אחוז.

אסתר דומיניסיני: אני לא מכירה העלאת קצבה שהמדינה העלתה ב-30 אחוז בבת אחת.

אסתר דומיניסיני: זאת הקצבה של השר"מ בלבד, ועכשיו אני אוסיף על כך את הניידות.

אסתר דומיניסיני: ה-1,000-1,500 ש"ח ביחס לקצבה הקיימת זו תוספת לא של 2-3 אחוז, אלא של 28-30 אחוז.

אסתר דומיניסיני: בכל זאת לא הסתפקנו בקטגוריה הקשה ביותר, וירדנו לאלה שמקבלים 9 נקודות ADL שזה מדד שקובע בעצם כמה אדם נכה וכמה עזרת הזולת הוא צריך.

אסתר דומיניסיני: בנוסף כמו שאמרתי אנחנו במשא ומתן כדי להוזיל את עלויות העסקת העובדים הזרים.

אסתר דומיניסיני: אני מנהלת של מול משרד המשפטים והתמ"ת נקבעו דיונים כדי לשכנע להקטין את הנושא של האגרות בהעסקת עובדים זרים בסיעוד וכן לכלול מרכיב גבוה יותר בהוצאות של הנכים כשהאיש גר בביתם.

יצחק גלנטי: תחזית שלך, תוך כמה זמן את חושבת שאפשר להגיע לתוצאה במשא ומתן?

אסתר דומיניסיני: אני לא יכולה לנבא, אבל זה משהו אחר.

אסתר דומיניסיני: הנושא של הקצבאות יכול להיות מיידי.

אסתר דומיניסיני: הדבר הנוסף הוא רק דבר מה נוסף.

אסתר דומיניסיני: הקצבאות, ברגע שיהיה סיכום אני מעבירה את זה בתקנות, בהסכם עם האוצר.

אסתר דומיניסיני: אנחנו יכולים להפעיל את זה תוך ימים.

אסתר דומיניסיני: בנוסף לאותה קטגוריה קשה, אנחנו מציעים לעדכן את הנושא של הסולר.

אסתר דומיניסיני: היה שינוי של % 43 בעלויות של הסולר לפי נתונים ראסמיים במדינת ישראל, שזה בז"ן שנותן עליויות בז"ן, הבלו והמע"מ.

אסתר דומיניסיני: הלכנו אפילו לבדוק לפי מחלקת המידע והמחקר של הכנסת ואנחנו רוצים לתקן את העלות של הסולר במרכיב של הניידות לפי הנתונים של הכנסת.

אסתר דומיניסיני: יש אמנם איזשהו ויכוח קטן, אבל האמירה של כולנו, כמה שייקבע שהייתה התייקרות בעניין הזה על פי נתון ראסמי של מדינת ישראל, כי זה לא בפיקוח ואי אפשר להשוות בכל תחנה אם פה יש הנחה או שם, אנחנו נעדכן את עניין ההתייקרות הזו.

אסתר דומיניסיני: אין על כך ויכוח ולא מתמקחים על זה.

אסתר דומיניסיני: יש ויכוח לגבי התקופה.

אסתר דומיניסיני: הנכים רוצים שיהיה עדכון משנת 2001.

אסתר דומיניסיני: מדינת ישראל בחוק ההסדרים עיקרה והקפיאה את כל הקצבאות לסוגיהן בין השנים 2003-2006 וזה חל על כל קצבאות מדינת ישראל, ועל כן אנחנו יכולים לעדכן רק מינואר 2006.

אסתר דומיניסיני: אני רוצה להעיר הערת אגב, אני מסתכנת שאולי הנכים לא ישמחו לשמוע אותה, אך אני נוהגת להגיד את הדברים כלשונם.

אסתר דומיניסיני: כל השנים לא הייתה בעיה, מדוע?

אסתר דומיניסיני: כי הסולר לא התייקר בהשוואה לבנזין, והנכים כולם, גם אלה שהשתמשו בסולר, קיבלו את קצבת הניידות בהתאם לעלויות הבנזין.

אסתר דומיניסיני: זאת אומרת שהיה פער לטובתם בין מה שהם הוציאו בפועל לבין מה שהם קיבלו.

אסתר דומיניסיני: הדברים השתנו כשהתחיל לעלות הסולר.

אסתר דומיניסיני: עלייה של הסולר התחילה להיות בשנות 2004-2005, אבל היות והיה עיקור וזה לפי חוק ההסדרים, אנחנו מדברים עכשיו על עדכון מ-2006.

אסתר דומיניסיני: על זה אין לנו ויכוח, הנכים טוענים שיש לעדכן את זה מ-2001.

אסתר דומיניסיני: הדבר לא בסמכות שלנו, זו קביעה שנקבעה על ידי חוק ההסדרים ואנחנו חושבים שהפיצוי הוא פיצוי הגון ביותר בנושא הזה.

יצחק גלנטי: אבקש שתציגי בגרף מתי מחיר הסולר היה פחות או יותר אופקי.

אסתר דומיניסיני: אני לא רוצה לפתוח דברים אחרים, אבל אם אתה כבר מעלה אני אגיד עוד משתנה.

אסתר דומיניסיני: במרכיב של הניידות יש ביטוח.

אסתר דומיניסיני: מחיר מדד הביטוח ירד, והוא מקזז את העלויות בסולר.

אסתר דומיניסיני: אני לא רוצה להיכנס לניואנסים, תאמינו לי אנחנו מתנהלים בשיא ההגינות בבחינת כל המשתנים האלה לטובת הנכים.

אסתר דומיניסיני: על כן, לקבוצה הקשה ביותר שכואב הלב לראות אותה, יש נתונים הגונים ומעלה.

אסתר דומיניסיני: לגבי הקטגוריה של 9 , שזה גם נכים קשים, שיש להם 150% נכות, אנחנו מציעים לעדכן ב-334 שקלים.

דורון יהודה: הם מחזיקים עובד פחות?

אסתר דומיניסיני: הם לא תלויים בכל שעות היממה בכל הפעילויות שלהם בזולת.

אסתר דומיניסיני: כך זה נקבע בנקודות.

אסתר דומיניסיני: מכל מקום, אנחנו מציעים לעדכן 334 שקלים, שזה רק בשר"מ, וזה אומר שלקצבה בסך 2,556 ש"ח אנחנו מוסיפים עוד 334 שקלים, וגם כמובן את החלק של הניידות שמתבקש.

אסתר דומיניסיני: דלק יקבלו כל הנכים ללא קשר לשיעור הנכות שלהם.

אסתר דומיניסיני: אנחנו מדברים על 9 נקודות ADL.

אסתר דומיניסיני: לדבר על סדרי גודל, מבחינת הקבוצות, אנחנו מדברים על 5,900 נכים ב-150%, אנחנו מדברים על 7,956 נכים ב-100% ו-15,000 נכים 50%.

אסתר דומיניסיני: לכולם אנחנו מציעים תוספות, אבל תוספות אשר מתאימות לצרכים כי בעיקר מה שהושפע זה עבודת העובדים הזרים והנושא של ההתייקרויות של הסולר שזה בעיקר הנכים הקשים שמשתמשים ברכבי VAN שמונעים בסולר.

אסתר דומיניסיני: בנושאים האלה אנחנו מדברים על עדכונים גדולים ועלויות משמעותיות מבחינה תקציבית.

אסתר דומיניסיני: אנחנו מציעים גם , אנחנו לא אוהבים את נוסחת השקלול של מרכיבי הניידות, היא בעייתית, היא לא שקופה מספיק, הנכים לא יכולים לדעת בידיוק מה משתנה, וגם מי שמחשב אותה יכול לטעות.

אסתר דומיניסיני: אנחנו מציעים בנוסף לעדכון המיידי להיכנס ולבחון את הנוסחה.

אסתר דומיניסיני: אבל קודם כל אנחנו משלמים, ואחר כך כבר ניגד לטפל בנוסחה כדי שתהיה יותר שקופה.

אסתר דומיניסיני: אנחנו לא מעכבים את התשלום כדי להתחיל לדון עכשיו.

אסתר דומיניסיני: דבר שני, כמו שנאמר כאן קודם, הנושא של המשא ומתן מול משרד המשפטים והתמ"ת לנסות להוזיל את עלויות ההעסקה.

אסתר דומיניסיני: במשרד הרווחה יש קרן מיוחדת.

אסתר דומיניסיני: וישנו פה ראש האגף הבכיר של משרד הרווחה שיוכל להציג את הדברים, שבנוסף לדברים האלה במקרים מסויימים אפשר לתת עוד 1,000 ש"ח סיוע לנכים הקשים ביותר ומנכ"ל המשרד אף שוקל להגדיל את הקרן הזאת באותם מקרים קשים.

אסתר דומיניסיני: יש לדעת גם שבנוסף לכל הדברים שצויינו כאן הנכים נהנים מהנחה בארנונה, מכך שהם בעצם מקבלים הנחה באגרת טלויזיה, ומכך שהם מקבלים בבזק הנחה.

דורון יהודה: אין דבר כזה.

דורון יהודה: למה סתם למסור אנפורמציה.

יצחק גלנטי: אני מבין שהבעייה המרכזית זה הנושא של הניידות ולא כל מה שמסביב.

אסתר דומיניסיני: אני רוצה לסיים ולומר שאנחנו כולם שותפי תהליך שצריך לטפל בשתי הסוגיות האלה, אני חושבת שאנחנו מציעים פיתרונות נאותים שפותרים את הבעיה, ויש לנו הידברות מתמדת עם ארגוני הנכים.

אסתר דומיניסיני: אני סבורה שבהשוואה לכל סקטור במדינת ישראל שמטפל באוכלוסיות החלשות אנחנו נוהגים בהגינות ובהוגנות כלפי האוכלוסייה וככה ראוי ונכון לנהוג.

רן כהן: המשא ומתן הוא רק עם נציגי השירותים?

אסתר דומיניסיני: לא, עם כולם.

אסתר דומיניסיני: גם עם הקבוצה של הארגון היציג של הנכים.

דורון יהודה: איזה ארגון יציג?

דורון יהודה: איפה יש ארגון יציג?

יצחק גלנטי: אולי הגיע הזמן שיהיה סוף סוף ארגון יציג.

אסתר דומיניסיני: אנשי מטה המאבק.

דורון יהודה: הם ארגון, הם לא ארגון יציג.

רן כהן: עם כל הכבוד, זה שאתם שובתים זה עדיין לא אומר שנכים אחרים לא יכולים לנהל משא ומתן.

רן כהן: אתה לא יכול לפסול ארגון אחר.

דורון יהודה: אני לא פוסל, אני אומר- כולנו ארגוני נכים, עדיין לא נבחר ארגון יציג.

יצחק גלנטי: תודה רבה למנכ"לית של המוסד לביטוח לאומי, הייתי מאוד רוצה שאנחנו נצליח באיזושהי דרך לקדם את הנושא הזה ולהביא אותו לכלל פיתרון כי האוהל הוא לבושת כל השותפים בדיון הזה.

דורון יהודה: אני יו"ר ועד הפעולה של ההפגנה של 2008, ההפגנה שנמצאת בחוץ.

דורון יהודה: המצב מאוד מאוד קשה.

דורון יהודה: הוא גרוע יותר ממה שהוצג כרגע משום שנכים חיים היום מ-2,000 שקלים.

דורון יהודה: זה סכום שממנו אדם צריך להתקיים.

דורון יהודה: שימו לב- נכון שיש שלוש הטבות שמקבלים, אבל כל הטבה צריכה להינתן לנושא מסויים.

דורון יהודה: כדי להתקיים, נכה זקוק ל-2,000 שקלים.

דורון יהודה: העובדה השנייה היא שכשמדברים על קצבת ניידות, נכון שיש חתך שמתחיל מ-1,400 ועולה עד 6,800.

דורון יהודה: כשאנחנו מדברים על 6,800, אנחנו מדברים על נכים שיש להם פגיעה בידיים וחייבים לנסוע עם מכונית עם ג'ויסטיק.

דורון יהודה: במכונית כזו מחירי האבזור וכל הדברים הנוספים הם מאוד יקרים ולכן הנכה נאלץ לעשות ביטוח גבוה ומוצא עצמו חייב להיכנס לתיקונים כל שבוע-שבועיים, כי כשאתה מפשיט את הרכב, חותך אותו ועושה בו שינויים, אתה יצרת מצב שאתה מבלה יותר זמן במוסך מבנסיעות.

יצחק גלנטי: נאמר קודם על ידי המנכ"לית לביטוח לאומי שלצורך אבזור הרכבים והתאמתם, מוקצב סכום של כחצי מיליון שקלים (500,000 ש"ח).

יצחק גלנטי: אני לא מבין כמה כסף צריך לדעתך להקצות למען האבזור?

דורון יהודה: כאשר עשו חישוב בהפגנה שהייתה ב-1999, זו הייתה הפגנה גדולה שבה קבעו שזה הסכום שצריך להינתן בגלל עלויות וכל מיני תנאים.

דורון יהודה: כך קבעו את הסל הזה.

דורון יהודה: לא יכול להיות מצב שמשנת 2001 ועד היום הסולר טס כלפי מעלה והגיע מ-1.10 ש"ח, ל-10 ש"ח בלי הנחה.

דורון יהודה: נכון שיש תחנות שנותנות הנחה של 1-2 שקלים, עדיין אנחנו מדברים על מחיר של 10 שקלים.

דורון יהודה: לכן אי אפשר לבוא ולהגיד לנו היום, אתם נסעתם, מיליתם ב-20 שקל טנק, היום אתם ממלאים אותו טנק ב-1,000 ש"ח אבל יודע מה, אין תוספת.

דורון יהודה: אני כל יומיים צריך למלא ב-1,000 שקל את הטנק.

דורון יהודה: לי אין אלטרנטיבה שלכם יש.

דורון יהודה: אתם כל יום יכולים לעלות לאוטובוס, להחליט שאתם לא מחזיקים אוטו.

דורון יהודה: אני עם הכיסא הזה, וחברי עם הכיסא הזה, אנחנו יכולים לנסוע רק עם המכוניות שלנו.

שכיב מוראד שנאן: אתה אפילו לא יכול להחליף אוטו.

דורון יהודה: ולא יכול להיות מצב שמישהו יגיד לי שהסולר עלה בסכום כזה, ולא לחשוב על איפה אנחנו מקבלים את ההוצאה.

יצחק גלנטי: אני מבין שעיקר הבעיה נוצרת לגבי השנים 2003-2006 כאשר הסולר והדלק הוקפא, עד היום.

אסתר דומיניסיני: תדייק, מדובר ב- 37 אחוז עם התוספות.

דורון יהודה: אני מדייק.

דורון יהודה: לא הייתה שום עלייה.

דורון יהודה: היה בדלק, לא היה בסולר.

דורון יהודה: כל פעם שבאתי אמרו לי – אדוני, צריך להוריד לכם.

דורון יהודה: הייתה עלייה מ-1 ש"ח ל-10 ש"ח, מה אפשר להוריד?

דורון יהודה: אני בא ואומר, הרבה מרכיבים שנמצאים בנושא של הניידות לא נלקחו בחשבון, וטוב שאת אומרת שנשב על זה ונדון על המרכיבים האלה.

דורון יהודה: אבל הרבה מרכיבים של ההוצאה היומיומית של הנכה על הרכב לא נלקחו בחשבון.

דורון יהודה: לדוגמא- אחרי 3 שנים אפשר להחליף אוטו, לנו הגדילו את התקופה ל-5 שנים.

דורון יהודה: אחריות לרכב ניתנת ל-3 שנים על ידי יצרן הרכב.

דורון יהודה: כאשר נגמרת האחריות, ברכב רגיל האיש מחליף עצמאית רכב בצורה רגילה אם הוא רוצה.

דורון יהודה: הנכים לעומת זאת צריכים להחזיק שנתיים נוספות את האוטו.

דורון יהודה: כל תקלה באוטו הקשורה למכונאות, מנוע, טרמוסטט, עולה לנו מהכיס שלנו.

יצחק גלנטי: אני מבין, הבעיה היא אחרת.

יצחק גלנטי: האחריות על הרכב לשלוש שנים ניתנת על ידי היצרן.

יצחק גלנטי: אבל כאשר הם נדרשים עכשיו להחליף רכב אחת ל-5 שנים ולא אחת ל-3 שנים, נמצא פער של שנתיים שאין אחריות על הרכב.

אסתר דומיניסיני: 8 אחוז בקצבה הוא ביטוח תיקונים שכל נכה מקבל כל התקופה גם בתקופת האחריות.

אסתר דומיניסיני: זה חלק אינהרנטי, זה מבוטח.

יצחק גלנטי: גם בתקופה של שלושת השנים האלה?

דורון יהודה: ה-8 אחוז לא קשורים לזה.

דורון יהודה: ה-8 אחוז קשורים לדבר אחר לגמריי, זה הביטוח על האבזור של הרכב.

דורון יהודה: אנחנו לא מדברים על האבזור כרגע, אני מדבר על האוטו כאוטו בלי אבזור.

דורון יהודה: ברצוני להגיד שאנחנו מוציאים בשנתיים האלה סכומים שכמעט מובילים אותנו לקניית רכב, ואני יכול לבסס את דבריי על קבלות.

יצחק גלנטי: יש לי שאלה אליך.

יצחק גלנטי: בוא נעזוב 3 שנים 5 שנים, הרי רכב מתיישן והאמרטיזציה שלו גדלה עם הזמן ועם השימוש.

יצחק גלנטי: כפונקציה של מספר השנים הראשונות הבלאי הוא לא גבוה במיוחד.

יצחק גלנטי: אבל ברור דבר אחד, אחד המרכיבים העיקריים בבלאי זה נושא הקילומטראג' שעושה אותו רכב.

יצחק גלנטי: סתם בשביל האינטלגנציה שלי, הייתי רוצה לדעת כמה קילומטרים אתה עושה ב-5 שנים מול 3 שנים.

דורון יהודה: אני לא דוגמא, אני ב-5 שנים עושה 200,000 ק"מ.

יצחק גלנטי: אני בתור חבר כנסת, אני מודיע לך שאני עושה 100,000 ק"מ בשנתיים, כלומר כ-50,000 ק"מ בשנה.

יצחק גלנטי: אתה מדבר איתי עכשיו על 200,000 ל-5 שנים.

יצחק גלנטי: זאת אומרת הרבה פחות ממני.

דורון יהודה: אתה שאלת למה?

דורון יהודה: מכיוון שאין לי את הכסף לתדלק.

דורון יהודה: 1,000 ש"ח לשלם לנסיעה, אני צריך לעשות חושבים.

דורון יהודה: אתה יכול, אני לא.

יצחק גלנטי: מה שאני מנסה להבין הוא האם האמורטיזציה של רכב בין שנתיים לבין 5 היא כל כך קיצונית שאתה כבר אחרי 4 שנים נדרש לחלקי חילוף עבור אותו רכב שהשתמשת בו 200,000 ק"מ?

דורון יהודה: כן, ואני אסביר למה כן.

דורון יהודה: כדאי לכם לעשות סיור בחברות המאבזרות ולראות מה עושים לרכב.

דורון יהודה: לוקחים את הרכבים, מפשיטים אותם, מוציאים חוטים, עושים נזקים ומתקנים.

דורון יהודה: אתה כל הזמן מוצא את עצמך מתקן את האבזור, אבל עזוב את האבזור, מעבר לזה נוצר מצב שהרכב עצמו מתקלקל כתוצאה מכל הדברים.

דורון יהודה: תבואו ותבדקו.

דורון יהודה: אני מוכן לתת לכם את התיקונים של הנכים ותראו מה קורה.

יצחק גלנטי: הטענה שלך היא שכתוצאה מהאבזור המיוחד האמורטיזציה של הרכב הרבה גדולה.

דורון יהודה: בדיוק, זו הטענה שלי.

דורון יהודה: דבר נוסף שאני רוצה להעלות והוא אחד החשובים בדיון שלנו היום, יש נכה א', יש נכה ב', יש נכה ג'.

דורון יהודה: שלושתם נפגעו מסיבה אחרת.

דורון יהודה: אחד נפגע בצבא, אחד נפגע בפעולת איבה, אחד נפגע בתאונת עבודה, ואחד נכה כללי.

דורון יהודה: נכה עבודה יקבל עד 9,000 ש"ח להחזיק עובד זר אם הוא נכה קשה.

דורון יהודה: זאת העזרה שעוזרת לו אם הוא בדרגת נכות גבוהה.

דורון יהודה: נכה פעולות איבה מקבל דרך חברת כוח אדם שביטוח לאומי משלם לה שתשלם לעובד הזר, 13,000 ש"ח.

דורון יהודה: בית המשפט הגבוה לצדק קבע שהסכום לעובד צריך להיות 14,000 ש"ח, זאת הוא קבע לגבי אותה נכה שדיברנו עליה כאן.

דורון יהודה: הסכום נקבע גם בפסיקה של בתי הדין.

דורון יהודה: לכל מי שנפצע בתאונת דרכים בית הדין קובע לו – בשביל להחזיק מטפל אתה צריך לקבל 14,000 ש"ח.

דורון יהודה: זה נתון קבוע.

רן כהן: אם זה רק בעבור העובד הזר זה תרגיל של עורך הדין.

רן כהן: עובד זר לא עולה 14,000 ש"ח.

רן כהן: אני יושב ראש הועדה לעובדים זרים, אני יודע כמה עולה עובד זר, הוא לא עולה 14,000 ש"ח.

דורון יהודה: תיכף עורך הדין שלי יפרט, ואתה תראה מה הבעיה.

דורון יהודה: עם ההוצאות שלנו על העובד הזר, לקבל 3500 ש"ח זה לא ייתכן.

דורון יהודה: ואנחנו מעסיקים עובד, ואנו לא משלמים לו את מה שמגיע לו.

דורון יהודה: והעובד יושב בשקט, הוא עובד אצלנו, הוא לא מדבר.

דורון יהודה: הוא גומר לעבוד 7-8 שנים, בא קו לעובד אומר לו- אל תהיה פראייר, אתה הולך הביתה.

דורון יהודה: מגיע לך פיצועים, מגיע לך יום שבת שלא הלכת לחופש, על כל יום כזה אתה מקבל 50$ וכו'.

דורון יהודה: ואת זה אתה יודע.

דורון יהודה: על כל יום שבת שהעובד עבד ולא יצא לחופש זה כסף.

דורון יהודה: גם אם העובד לא עבד, זה אומר שהיה צריך להעסיק מישהו במקומו, וכך או כך זה כסף.

דורון יהודה: אתה לוקח 11 ימי חופשה שמגיעים לעובד, אתה צריך לשלם לו.

דורון יהודה: באותו הזמן אתה צריך להביא עובד אחר.

דורון יהודה: אתה לא יכול לתת לעובד להיות בחופש ולשבת בלי עוזר סיעודי, כי אתה לא מסתדר לבד.

דורון יהודה: מה שאני בא להגיד, שההוצאה שלנו היא פי 3-4 ממה שמדברים עליו כתשלום עובד זר.

דורון יהודה: אם הייתי לוקח את כל המרכיבים שאנו מדברים עליהם, ניידות נכות וכו', אני צריך לשלם את כל הסכום הזה לעובד הזר.

דורון יהודה: אתם לא באים להגיד לי תהיה פושע.

דורון יהודה: אתם מחוקקים חוקים שאני כפוף אליהם.

דורון יהודה: חוקי עבודה חלים על העובדים הזרים בדיוק כמו כל עובד אחר.

דורון יהודה: אם אני לא אשלם לו, מחר יבואו וייקחו לי את הבית.

דורון יהודה: אז אתם לא רוצים שאני אבוא אליכם מחר ואגיד-עכשיו אין לי בית, תנו לי כסף לבית, ונתחיל גלגל שחוזר על עצמו, בואו נמצא פיתרון לבעיה.

רן כהן: דורון, נדמה לי שאתה מתבלבל.

רן כהן: פה זה ועדה של הכנסת שאני יזמתי את הדיון בה כדי לראות איפה נמצא המצב בדיון ביניכם לבין הממשלה.

דורון יהודה: אני בא ואומר כרגע, אנחנו לא רוצים 3,500 ש"ח על העובד הזר, מוותרים על זה.

דורון יהודה: שביטוח לאומי ישלם לעובד הזר.

דורון יהודה: כמו שהוא משלם לפעולות איבה, שישלם גם לנו.

דורון יהודה: שיחזיק לי את העובד דרך חברה.

דורון יהודה: אני לא רוצה להיתבע לבית משפט.

דורון יהודה: אף אחד לא רוצה שיסבכו אותו.

יונתן דוידוביץ: אני יונתן דוידוביץ, אני אתחיל ממספר דברים אותם אמרה מנכ"לית המוסד לביטוח הלאומי ואמר גם חבר הכנסת, אכן מתקיים משא ומתן.

יונתן דוידוביץ: אותו משא ומתן הוא לצערי לא אינטנסיבי כפי שמנסים לתאר לכם, אנחנו מתראים עם המנכ"לית של המוסד לביטוח לאומי אחת לשבוע, וגם זה לשעה שעתיים.

יונתן דוידוביץ: לצערי הרושם שאני קיבלתי בייחוד אחרי הישיבה האחרונה אתמול, שפשוט יש כאן לעג לרש.

יונתן דוידוביץ: מיד אני אכנס לנתונים מדוייקים ואסביר בדיוק למה כוונתי.

יונתן דוידוביץ: אנחנו צריכים קודם כל להבין את נקודת המוצא של כולנו וממנה להתקדם ולהבין מה קורה בשטח.

יונתן דוידוביץ: נקודת המוצא היא שיש איזושהי החלטה עקרונית של מדינת רווחה כדברי המנכ"לית שאנו נוציא את הנכים לחיות בקהילה כאחד האדם.

יונתן דוידוביץ: אנחנו מדינת הרווחה נאפשר להם לחיות כך.

יונתן דוידוביץ: כדי להצליח במשימה הזאת, לא חכמה לתת סכום כסף שלא יהיה בו די, כי אז לא עשינו כלום.

יונתן דוידוביץ: אי אפשר לתת חלק כאשר את היתרה אי אפשר להשיג, כי אז הנכה נשאר באותה המצוקה.

יונתן דוידוביץ: למה מתכוון המשורר, אני אתחיל בשירותים המיוחדים.

יונתן דוידוביץ: השירותים המיוחדים זו קצבה שניתנת לנכים בכדי שיוכלו להשיג מטפלים.

יונתן דוידוביץ: בלי המטפלים הנכה לא יכול לתפקד.

יונתן דוידוביץ: אני נכה, אני לא יכול לא לקום מהמיטה, לא להתלבש, לא ללכת לשירותים, ושום פעולה מפעולות היום יום בלי מטפל שיסייע לי.

יונתן דוידוביץ: בלי המטפל דרכם של מרבית הנכים היא למוסדות השיקום למיניהם, דבר שאגב יעלה למדינה הרבה יותר כסף.

יונתן דוידוביץ: זאת אומרת אנחנו מתכסים באצטלה של יפי נפש שרוצים לעזור לנכים לצאת לקהילה, ומצד שני אנחנו עושים גם חשבון כלכלי קר, והחשבון הכלכלי הקר יראה בסופו של יום, עם מחשבון פשוט שיעלה בשוק 5 שקלים, שלמדינה יעלה יותר כסף אם היא תאלץ להכניס אותנו למוסדות.

יונתן דוידוביץ: אז ככה שלא נתיימר כולנו.

יונתן דוידוביץ: עכשיו לגבי העובד הזר, אמרה לי המנכ"לית אתמול- אל תגיד לי שההוצאה על עובד זר היא כל כך גבוהה כפי שאתה אומר, אמר את זה גם חבר הכנסת רן כהן עכשיו, ולדעתי ולצערי כולכם טועים.

יונתן דוידוביץ: על פי החוק והפסיקה, עובד זר אמור לקבל את שכר המינימום ולא פחות.

יונתן דוידוביץ: עובד זר, לאחר שסיים את 8 שעות העבודה שלו, חל עליו חוק שעות עבודה ומנוחה על פי הפסיקה של בית הדין לענייני עבודה.

יונתן דוידוביץ: יצאה איזושהי הלכה שחוק שעות עבודה ומנוחה לא יחול על העובדים הזרים, אבל תהיה תוספת גלובאלית של 30 אחוז.

יונתן דוידוביץ: בואו ניקח מחשבון ונוסיף לשכר המינימום את ה-30 אחוז.

יונתן דוידוביץ: הכנתי מסמך משפטי מסודר עם העלויות המדוייקות עד האגורה האחרונה, ואנחנו מגיעים ל-16,000 ש"ח.

רן כהן: שכר המינימום הוא 3,700.

רן כהן: אם נוסיף עוד 1,200 ש"ח, יוצא סכום של 4,900.

יונתן דוידוביץ: הגענו למסקנה עכשיו שהעובד הזר מקבל את שכר המינימום, על כך אנחנו מוסיפים 30% עם סייג.

יונתן דוידוביץ: הסייג אומר שבית הדין לעבודה קבע שאם העובד הזר כן יכול להוכיח מתכונת של עבודתו, הוא זכאי לשכר של שעות נוספות על פי חוק שעות עבודה ומנוחה.

יונתן דוידוביץ: אגב אמרה הגב' דומיניסיני שמתנהל משא ומתן אז אני באמת שמח כי אני יזמתי את זה והיא תאשר לכם את זה.

יונתן דוידוביץ: אני לא יודע איזה משא ומתן היא מנהלת, אני יודע איזה משא ומתן אני מנהל מול משרד העבודה וגם אתמול נפגשנו עם הנציגים של אלי ישי ושם, בניגוד למשרד הרווחה, אכן מצאנו אוזן קשבת.

יונתן דוידוביץ: נמשיך לעניין העובד הזר.

יונתן דוידוביץ: יבינו כולם כאן

יונתן דוידוביץ: שעלות עובד זר לא מתחילה ולא מסתיימת בשכר שאני משלשל לכיסו אחת לחודש.

יונתן דוידוביץ: הנושא הזה הרבה יותר מורכב.

יונתן דוידוביץ: התקדמנו ל-30% תוספת של השעות הנוספות, אגב יש פה פסק דין חדש שקבע 50%.

יונתן דוידוביץ: אנחנו נאלצים לשלם 0.2% משכרו עבור ביטוח לאומי.

יונתן דוידוביץ: אנחנו נאלצים לשלם ביטוח רפואי לכל עובד זר שמגיע עד לכדי 1.60 דולר ליום.

יונתן דוידוביץ: אנחנו נאלצים להחזיק חדר עבור עובד זר, זאת על פי חוק העסקת עובדים זרים.

יונתן דוידוביץ: עלות החזקת חדר, שזה כולל גם את הציוד שנמצא בו, מיטה, ארון, סדינים, סבון.

יונתן דוידוביץ: היא לא זולה במיוחד.

יונתן דוידוביץ: נוסף על כל אלה, אנחנו גם מכלכלים את העובד הזר כחלק נוסף מהעלות שחלה עלינו מעבר לשכר שמשולשל לכיסו.

יונתן דוידוביץ: משפט הסיכום אומר שזה לא נכון לבוא ולומר שעלות העסקת עובד זר מסתכמת במשכורת שלו.

יונתן דוידוביץ: סתם דוגמא אחת לסבר את האוזן, למשל אחרי שנתיים אני צריך לשלם לו פיצויי פיטורים.

יונתן דוידוביץ: כל הנושאים האלה הם מרכיבים שצריך לקחת אותם בחשבון.

יונתן דוידוביץ: כאשר שיקללתי את כל הנתונים האלה לאורך התקופה, יוצא שעלות העסקת עובד זר למטופל היא בסביבות 16,000 ש"ח.

יונתן דוידוביץ: נתון מדוייק עד השקל האחרון, תוכלו לקבל בעותק ממכתבי עם המתמטיקה הפשוטה תוך הפנייה לסעיפי החוק השונים.

יונתן דוידוביץ: לכן יש לנו אפשרות אחת, לבוא ולומר אנחנו רוצים שתהיו בקהילה, אנחנו נעזור לכם.

יונתן דוידוביץ: יש אפשרות שנייה - לבוא ולהגיד אנחנו ניתן לכם איזשהו סכום זעום ועכשיו תשברו את הראש.

יונתן דוידוביץ: הבעיה שיש חלק ניכר מאותה האוכלוסייה של הנכים שלא מסוגלת לעמוד בהוצאה הזאת.

יונתן דוידוביץ: לכן ההצעה של גב' דומיניסיני איננה מספיקה, שאגב בישיבה אתמול היא הייתה קצת יותר נמוכה מהמספרים ששמעתי היום, אני מקווה שיש כאן פרוטוקול ונוכל להשוות.

יונתן דוידוביץ: 5,000 ש"ח אין בהם די עם כל הרצון הטוב.

יונתן דוידוביץ: קחו בחשבון שיש נכים שעל פי אישור של התמ"ת ועל פי אישור קודם של רופאים, אינם יכולים להסתדר עם עובד אחד בלבד, אלא נדרשים מספר עובדים סיעודיים עבורם.

יונתן דוידוביץ: לגבי האוכלוסייה הזו, המשרד לביטוח לאומי לא מציע שום הצעה.

יונתן דוידוביץ: לגבי הנושא של ניידות, יש עובדה שאין עליה חולקין.

יונתן דוידוביץ: העובדה היא שמאז העדכון האחרון של קצבת הניידות הסולר עלה עד לכדי פי 10, זאת בניגוד לנתונים שהציג לנו לראשונה המל"ל.

יונתן דוידוביץ: אני הגשתי את הנתונים שעשתה הכנסת.

יונתן דוידוביץ: יש לכנסת מכון מחקר, יש לכם טבלה יפה שמתפרסמת באינטרנט, לוחצים על כפתור מוציאים אותה, והנתון מאוד פשוט - הסולר עלה פי 10.

יונתן דוידוביץ: אם הקצבה לא עלתה פי 10 ולעג לרש שרוצים היום לתת 170 שקלים בערך תוספת שזה בערך רבע מיכל דלק, אני רוצה להבין ממכם איזה מין רצון טוב יש לביטוח הלאומי לסייע לנכים במצוקה הזאת.

יצחק גלנטי: אני קורא מהממ"מ שהסולר עלה מה-1.91 ש"ח ב-2002 ל-7.38 שקלים נכון לעכשיו.

דורון יהודה: זה לאחר ההנחה.

יצחק גלנטי: תודה, שני חברי כנסת צריכים ללכת, גם אני אמור לפתוח ישיבה חדשה.

יצחק גלנטי: אני נותן את זכות הדיבור לאלישר.

שלמה אלישר: אומר שניים שלושה משפטים.

שלמה אלישר: אני מנהל אגף השיכון במשרד הרווחה.

שלמה אלישר: התבקשתי על ידי המנכ"ל של המשרד, כפי שנאמר כאן קודם לכן, לנהל משא ומתן כדי למצוא פיתרון הן מול נציגי הנכים והן מול האוצר.

שלמה אלישר: אני רוצה להציג פן קצת אחר, שנוגע לפעילות שלנו באגף השיכון שמבחינתנו הוא חשוב.

שלמה אלישר: אני לא אתווכח עם הנתונים ועם האינפורמציה אשר הוצגה כאן, אני רק רוצה לומר שחלק נוסף של התמונה זה להסתכל על הנושא של פיתוח תשתיות קהילתיות לנכים, המשרד נותן קצבה שמשלימה את גמלת שירותים מיוחדים של טיפול אישי סיעודי, קצבה זו ניתנת לקבוצה מאוד מיוחדת הכוללת משקי בית שבהם יש שני נכים ויותר באותו בית.

שלמה אלישר: יש גם מקרים אחרים בהם ניתנת הקצבה, במצב שבו יש אימהות חד הוריות לילדים נכים שהן למעשה מפרנסות יחידות.

שלמה אלישר: בנוסף לכך אנחנו בשנה האחרונה גם מפתחים תשתיות קהילתיות נוספות, כמו מרכזים לנכים קשירם.

שלמה אלישר: אדם עם נכות מאוד קשה שלא מצליח להגיע אפילו למפעל מוגן, נמצא שוהה 8 שעות ביום במרכז יום שיקומי שמקבל מספר רב של שירותים ויש כאן הקלה לעומס של טיפול, ויש כאן שיפור באיכות חיים, יש כאן הכנה מאוד משמעותית.

יצחק גלנטי: אני מסכם את הישיבה בהצעת החלטה.

יצחק גלנטי: הועדה מביעה צער ודאגה מההתמשכות הארוכה של הפגנת הנכים למול משרד הרווחה והשירותים החברתיים ומשרד האוצר.

יצחק גלנטי: לועדה דווח על מגעים ומשא ומתן המתקיימים בין משרדי הממשלה לנכים, והיא רושמת לפניה את הצהרתה של מנכ"לית המוסד לביטוח לאומי הגב' דומיניסיני כי בכוונת הממשלה לקיים משא ומתן המתנהל בהגינות ולטובת הנכים, ומתוך הכרה בשחיקה הקשה שנגרמה לקצבאות כתוצאה מהתייקרות הסולר והעלות הגבוהה של העסקת עובד זר.

יצחק גלנטי: הועדה פונה לשרי האוצר והרווחה להשלים לאלתר את הדיונים והסיכומים בעניין תוספת תקציבים למוסד לביטוח לאומי עבור תשלום והתאמת קצבאות הנכות והניידות של ציבור הנכים, וכמו כן, להשלים בהקדם את המשא ומתן עם ארגוני הנכים ובכך להביא לסופה של שביתת הנכים.

יצחק גלנטי: יש להביא לסיום המשא ומתן תוך שבוע ימים מהיום.

יצחק גלנטי: השרים מתבקשים לדווח לועדה בתוך שבוע ימים בדבר סיום המשא ומתן.